Baaise ouers weer op 'oorlogspad' | News24
Baaise ouers weer op 'oorlogspad'
Só het bekommerde ouers van leerders in die Baaise noordelike gebiede gister koppe bymekaar gesit om "oorlogsplanne" teen die Oos-Kaapse onderwysdepartement te smee. Walter Stevens, voorsitter van die beheerliggaam van die Bethelsdorp Comprehensive H
TE midde van 'n tekort van steeds meer as 100 onderwysers, klaskamers wat inmekaar tuimel, onbetaalde salarisse en onderwysers wat administratiewe- én skoonmakerrolle tussen klastyd oor personeeltekorte moet opneem, is ouers gereed vir fase twee van dié onderrigstryd.
Dít is steeds die situasie by skole in die Baai se noordelike gebiede.
Om hierdie rede het ouers en lede van die noordelike gebiede se onderwysforum (NAEF) Sondag koppe bymekaar gesit om oorlogsplanne te beraam.
Hoewel die forum hard probeer om 'n herhaling van Augustus se gewelddadige betogings te vermy, is ouers wéér op die oorlogspad. "Die ouers is kwaad vir die departement van onderwys," het Richard Draai, sekretaris van die forum, gesê.
Die forum het verlede maand aan Angie Motshekga, minister van basiese onderrig, geskryf oor die Oos-Kaapse onderwysdepartement wat "nie hul werk doen nie."
Nadat Motshekga tot vandeesweek kans gegun is om met oplossings vir die probleme hier vorendag te kom, het sy glo "protokol" as verskoning voorgehou.
"Sy skryf dat ons nie verby die provinsie moet kommunikeer nie."
Die forum kon Sondag nie hul planne vorentoe bekend maak nie, maar het wel gesê skole sal die jaarlikse nasionale assesserings (ANA's) boikot.
Mali Mtima, 'n woordvoerder van die Oos-Kaapse onderwysdepartement, maan dat ouers nie weer skole moet sluit nie.
"Ek gaan dit wéér sê: om skole te sluit is nie die antwoord nie. Ons werk hard, trouens, saam met die departement van basiese onderrig, om die probleme op te los. Rome is mos nie in 'n dag gebou nie."